พงษ์ภาณุโชว์ลุยน้ำมันเถื่อนตั้งศูนย์ปราบ
สรรพสามิตเฮี้ยบตั้งศูนย์ปราบน้ำมันเถื่อน คู่กับส่ง จนท.ประจำที่โรงกลั่น คุมการขนส่งต้นทางแก้เลี่ยงภาษี
20 ส.ค. 2554

สรรพสามิตเฮี้ยบตั้งศูนย์ปราบน้ำมันเถื่อน คู่กับส่ง จนท.ประจำที่โรงกลั่น คุมการขนส่งต้นทางแก้เลี่ยงภาษี
นายพงษ์ภาณุ เศวตรุนทร์ อธิบดีกรมสรรพสามิต เปิดเผยว่า กรมสรรพสามิตได้จัดตั้งศูนย์ปฏิบัติการป้องกันและปราบปรามการกระทำผิดเกี่ยวกับปิโตรเลียม คู่ขนานไปกับการจัดส่งเจ้าหน้าที่ไปประจำที่โรงกลั่น พร้อมทั้งวางระบบการควบคุมน้ำมัน ทั้งที่ต้นทาง ระหว่างทาง และปลายทาง เพื่อแก้ลำโรงกลั่นน้ำมันเลี่ยงภาษี 
“เราได้เพิ่มมาตรการคุมเข้มในทุกระยะขนส่งน้ำมัน เพราะเกรงว่าจะเกิดเหตุการณ์ลักไก่ขายน้ำมันผิดวัตถุประสงค์ แล้วย้อนมาเคลมภาษีจากรัฐบาลคืน และเห็นว่าประชาชนควรต้องได้ใช้น้ำมันคุณภาพ ขณะเดียวกัน น้ำมันที่ได้รับการยกเว้นภาษีหรือคืนภาษี ก็ควรจะเป็นน้ำมันที่นำไปใช้ตามวัตถุประสงค์จริงๆไม่ใช่วกกลับมาหากำไร” อธิบดีกรมสรรพสามิต กล่าว
นายพงษ์ภาณุ กล่าวว่า ภาษีสรรพสามิตถือเป็นรายได้หลักที่สำคัญของประเทศ โดยในปีงบประมาณ 2553 กรมสรรพสามิตสามารถจัดเก็บภาษีได้ 4 แสนล้านบาท หรือ 21% ของรายได้รวมรัฐบาล แยกเป็นรายได้จากภาษีน้ำมันและผลิตภัณฑ์น้ำมันกว่า 1.5 แสนล้านบาท หรือคิดเป็น 38% ของรายได้ภาษีทั้งหมด ดังนั้นภาษีน้ำมันและผลิตภัณฑ์น้ำมันจึงเป็นเครื่องมือสำคัญของรัฐบาลทั้งในแง่ของรายได้ และในการแก้ไขปัญหาสิ่งแวดล้อม ซึ่งเป็นปัญหาที่โลกกำลังให้ความสนใจ